KIRJALLINEN KYSYMYS E-1165/02

esittäjä(t): Camilo Nogueira Román (Verts/ALE) komissiolle

(23. huhtikuuta 2002)

Aihe: Vuoden 2001 karjan eläinlääkintätarkastuskampanjan kariutuminen Galiciassa, minkä yhteydessä Galician hallitus irtisanoi 129 eläinlääkäriä

Galician hallitus ei saanut päätökseen vuodelle 2001 suunniteltua karjan eläinlääkintäkampanjaa Galician karjanhoidosta vastaavien eläinlääkärien yhdistyksen (Associação de Veterinários do Gado da Galiza, AVESGA) raporttien mukaan. Kampanja kariutui toisaalta siksi, että eläinlääkintäkampanjasta vastuullisten eläinlääkärien lukumäärää vähennettiin tarvittavista 150:stä 129:ään, mistä johtuen sairaslomalla olleiden eläinlääkäreiden työt jäivät osittain tekemättä. Toisaalta kariutumiseen vaikutti se, että osa eläinlääkäreistä oli ollut ylityöllistetty hullun lehmän taudin aiheuttaman kriisin johdosta, sillä heidän oli kirjoitettava lukuisia lääkärintodistuksia kyseisen vuoden ensimmäisten kuuden kuukauden aikana. Tämän lisäksi 31. joulukuuta irtisanottiin kaikki kampanjasta vastuussa olleet eläinlääkärit, ja tämän johdosta he eivät pystyneet suorittamaan loppuun aiempia töitään. Galician hallitus irtisanoi eläinlääkärien työsuhteen sen jälkeen, kun työympäristöviranomainen (Inspecção de Trabalho e da Segurança Social) oli vaatinut Galician hallitusta tekemään heidän kanssaan asianmukaiset työsopimukset, jotta olisi saatu korjattua aiempi vuosia kestänyt sääntelemätön työsuhde, jossa he olivat työskennelleet hallituksen palveluksessa. Ennen tätä eläinlääkärit olivat tehneet valituksen heikoista työolosuhteistaan. Vaikka Galician oma tuomioistuin tunnusti tammikuussa 2002 heidän työsuhteensa olemassaolon, hallitus kieltäytyy hyväksymästä sitä. Galician hallitus, joka on toiminut eläintuotannon ja eläintautien tarkastusviraston ja maatalousasioiden valtiosihteerin välityksellä, on kieltäytynyt kaikesta vuoropuhelusta, ja vaikuttaa siltä, että kyseessä on kostotoimenpide ja että hallitus ei välitä suunnitelluista eläinlääkintätarkastuksen tavoitteista. Nautakarjasta jäi tarkastamatta 42 prosenttia vuonna 2001 ja lampaista ja vuohista 41 prosenttia, mikä tarkoittaa, että 335 000 lehmää ja 131 000 lammasta on ilman eläinten kuljetukseen vaadittavia terveysasiakirjoja Galiciassa tai alueen ulkopuolella. Tästä voi olla seurauksia terveyden tai maatalousturvallisuuden kannalta. Sen lisäksi, että Galician hallitus kohteli tällä tavoin yhdistyksen eläinlääkäreitä, se palkkasi muita ammatinharjoittajia ottamatta huomioon oikeudellisia säännöksiä. Hallitus käyttää myös Tragsa-nimistä yritystä eläinlääkintätarkastuksien toteuttamiseen, ja näyttää siltä, että kyseinen yritys ei ole pätevä tehtävään, sillä monet maatilat jäävät tarkastamatta.

Onko komissiolla, terveys- ja kuluttaja-asioiden pääosastolla ja maataloudesta vastaavalla komissaarilla konkreettista tietoa Galician hallituksen maatalousasioiden valtiosihteerin säännösten vastaisesta toiminnasta, joka vaarantaa nautakarjan terveyden juuri nyt, kun todetaan uusia BSE-taudin kaltaisia sairauksia?

Tällainen vastuuttomuus on yhteisön ohjelmien vastaista. Mitä komissio aikoo tehdä sen hyväksi, että niitä noudatettaisiin?

Tuomioistuimet hyväksyivät eläinlääkäreiden vaatimukset, mutta hallitus kielsi ne ja jätti jopa maksamatta heidän palkkansa ajallaan. Tietääkö komissio, että Galician maatalousasioiden valtiosihteeri käytti hyväkseen ammattitaitoisten eläinlääkäreiden työsuhteen purkamista ja heihin kohdistettua kollektiivista sanktiota suosiakseen kokematonta yksityistä Tragsa-yritystä, mikä on aiheuttanut suurta vahinkoa yhteisöohjelmiin sisältyville nautakarjan eläinlääkintätarkastuksille?

David Byrnen komission puolesta antama vastaus

(11. kesäkuuta 2002)

Nykyisessä yhteisön lainsäädännössä on useita säännöksiä eläintautien hävittämisohjelmista, joihin myönnetään osarahoitusta yhteisön varoista.

Tietyistä eläinlääkintäalan kustannuksista 26. kesäkuuta 1990 tehdyn neuvoston päätöksen 90/424/ETY(1) mukaan on mahdollista saada yhteisön rahoitusta eläintautien hävittämiseen ja valvontaan sekä zoonoosien ehkäisemistä käsitteleviin tarkastuksiin. Jäsenvaltiot esittävät vuosittain kansalliset eläintautien hävittämis- ja valvontaohjelmat sekä zoonoosien torjuntaohjelmat. Nämä ohjelmat

käsitellään, ja jos niiden katsotaan olevan tiettyjen eläintautien hävittämis- ja valvontatoimiin sovellettavista yhteisön perusteista 27. marraskuuta 1990 tehdyn neuvoston päätöksen 90/638/ETY(2) mukaisia, komissio hyväksyy ne. Samalla ohjelmille vahvistetaan yhteisön rahoitusosuus.

Jäsenvaltioiden vuodeksi 2001 esittämät eläintautien hävittämis- ja valvontaohjelmat sekä zoonoosien torjuntaohjelmat hyväksyttiin 30. marraskuuta 2000 tehdyllä komission päätöksellä 2000/774/EY(3). Päätöksen 48 artiklassa säädetään, että ohjelmiin myönnetään yhteisön rahoitusosuus, mikäli tietyt kansalliseen lainsäädäntöön liittyvät vaatimukset täyttyvät. Lisäksi artiklassa määritetään komissiolle toimitettavia kertomuksia koskeva aikataulu. Kertomuksiin kuuluvat teknistä ja taloudellista toteuttamista koskeva alustava kertomus, kunkin kertomuskauden päätyttyä annettavat välikertomukset sekä viimeistään 1. kesäkuuta 2002 toimitettava, ohjelman teknistä toteuttamista koskeva loppukertomus, jonka mukana on oltava tositteet 1. tammikuuta ja 31. joulukuuta 2001 välisenä aikana aiheutuneista kustannuksista ja saaduista tuloksista.

Espanjan viranomaiset lähettivät hyväksyttyjä ohjelmia koskevan alustavan ja teknisen arvioinnin sekä välikertomukset määräaikojen mukaisesti. Loppukertomus, joka sisältää koko vuoden 2001 tiedot, on lähetettävä 1. kesäkuuta 2002 mennessä. Espanjan ohjelmia käsittelevä lopullinen arviointi suoritetaan loppukertomuksen perusteella. Arvioinnissa käydään perusteellisesti läpi kysymykset, jotka arvoisa parlamentin jäsen on tuonut esiin.

Yhteisön varoista maksettavat korvaukset edellyttävät myös elintarvike- ja eläinlääkintätoimiston raporttien arviointia komissiossa (toimisto vastaa paikalla toimitettavista tarkastuksista). Lisäksi korvausten maksaminen riippuu komission toimittamista taloudellisista tarkastuksista sekä tautien hävittämisohjelmia käsittelevän työryhmän suorittamien tarkastuskäyntien tuloksista.

Jos tautien hävittämisohjelmien olennaisia näkökohtia ei noudateta, toteutetaan edellä mainittujen päätösten (neuvoston päätöksen 90/424/ETY 24 artiklan ja komission päätöksen 2000/774/EY 52 artiklan) mukaisia, yhteisön rahoitusosuutta koskevia yhteisön toimenpiteitä.

(1) EYVL L 224, 18.8.1990.

(2) EYVL L 347, 12.12.1990.

(3) EYVL L 308, 8.12.2000.